b'\n_START_ARTICLE_\nSlokas draudzes novads\n_START_PARAGRAPH_\nSlokas draudzes novads (v\xc4\x81cu: Kirchspiel Schlok) bija viens no 25 R\xc4\xabgas apri\xc5\x86\xc4\xb7a draudzes novadiem, kas l\xc4\xabdz 1783. gadam atrad\xc4\x81s Kurzemes un Zemgales hercogistes teritorij\xc4\x81, p\xc4\x93c tam k\xc4\x81 Slokas apgabals pievienots Krievijas imp\xc4\x93rijai. _NEWLINE_Likvid\xc4\x93ts 1866. gad\xc4\x81, t\xc4\x81 teritorij\xc4\x81 izveidots Slokas pagasts, kas past\xc4\x81v\xc4\x93ja l\xc4\xabdz 1940. gadam, kad to pievienoja Salas pagastam. M\xc5\xabsdien\xc4\x81s Slokas draudzes novada teritorija iek\xc4\xbcauta J\xc5\xabrmalas pils\xc4\x93t\xc4\x81, Bab\xc4\xabtes novada Salas pagast\xc4\x81 un Engures novada Lapme\xc5\xbeciema un Engures pagastos.\n_START_SECTION_\nPils\xc4\x93ta\n_START_PARAGRAPH_\nDraudzes novad\xc4\x81 Lielupes kreisaj\xc4\x81 krast\xc4\x81 uz Slokas mui\xc5\xbeas zemes 17. gadsimt\xc4\x81 izveidoj\xc4\x81s Slokas tirdzniec\xc4\xabbas vieta (Schlock) ar stikla fabriku, vara cepli un upes ostu._NEWLINE_1785. gad\xc4\x81 t\xc4\x81 ieguva miesta ties\xc4\xabbas, 1851. gad\xc4\x81 uzc\xc4\x93la Slokas luter\xc4\x81\xc5\x86u bazn\xc4\xabcu, 1878. gad\xc4\x81 Slokai pie\xc5\xa1\xc4\xb7\xc4\xabra pils\xc4\x93tas ties\xc4\xabbas.'